સમાજે એક વાત સ્વીકારી લેવાની જરૂર છે કે સ્ત્રીઓ કદીયે નિર્બળ કે બિચારી રહી જ નથી. હા, તેનામાં બલિદાનની ભાવના વધુ રહે છે. પરિણામે તે નિર્બળ લાગે છે. આપણાં પુરાણોમાં પણ નારીઓનું મહત્ત્વ અને પ્રદાન જરા પણ ઓછું ગણી શકાય એમ નથી. રામાયણની સીતા હોય કે મહાભારતની દ્રૌપદી હોય, ગાંધારી હોય કે રાવણની પત્ની મંદોદરી હોય. અને પ્રેમ અને બલિદાનમાં રાધા હોય કે લક્ષ્મણની પત્ની ઊર્મિલા હોય – આપણાં પુરાણોએ હંમેશાં સ્ત્રીઓએ પોતાનું શક્તિ સ્વરૂપ આપ્યું છે, અને દરેક યુગમાં સ્ત્રીઓને મોકો મળતાં પોતે આદ્યશકિત છે એ પુરવાર કરી બતાવ્યું છે.